ประธานสภาผู้แทนราษฎร นัดตัวแทนพรรคการเมืองหารือเรื่องการเตรียมความพร้อมการประชุมสภา การพิจารณาพระราชกำหนดกู้เงิน
ประธานสภาผู้แทนราษฎร นัดตัวแทนพรรคการเมืองหารือเรื่องการเตรียมความพร้อมการประชุมสภา การพิจารณาพระราชกำหนดกู้เงิน นายชวน หลีกภัย ประธานสภาผู้แทนราษฎร เชิญผู้นำฝ่ายค้านในสภาผู้แทนราษฎร ตัวแทนรัฐบาล ตัวแทน ส.ส.ฝ่ายค้าน และ ส.ส.รัฐบาล มาหารือข้อสรุปในการจัดประชุมสภาผู้แทนราษฎรอย่างไรให้ปลอดภัย มีความเสี่ยงจากโรคโควิด-19 ให้น้อยที่สุด โดยนำเอาแผนและมาตรการที่วางไว้เบื้องต้น ทั้งการตรวจวัดอุณหภูมิร่างกาย ตั้งจุดให้บริการเจลล้างมือ การจัดที่นั่งเว้นระยะห่างและขอระงับการเปิดให้มาดูงานที่สภาในช่วงนี้ รวมไปถึงขอร้อง ส.ส.ให้มีผู้ติดตามเท่าที่จำเป็น หรือน้อยที่สุดมาหารือกับตัวแทนพรรคการเมือง นอกจากนี้ ยังได้หารือถึงระเบียบวาระการประชุม พิจารณาพระราชกำหนดกู้เงิน (พ.ร.ก.) ที่รัฐบาลส่งมา ทั้งกรอบระยะเวลาการอภิปราย ประเด็นในการอภิปราย จำนวนคนที่จะอภิปราย การเตรียมความพร้อมด้านการถ่ายทอดการประชุมและอุปกรณ์โสตทัศนูปกรณ์ที่สนับสนุนการประชุมของสภาผู้แทนราษฎรนายสุทิน คลังแสง ประธานวิปฝ่ายค้าน กล่าวถึงการพิจารณา พ.ร.ก.กู้เงิน 3 ฉบับ และ ร่าง พ.ร.บ.โอนงบประมาณรายจ่ายประจำปีงบประมาณ 2563 ว่าไม่ควรกำหนดกรอบเวลาสำหรับการอภิปราย เพราะเห็นว่าไม่มีวาระอื่นเร่งด่วน เชื่อว่าประธานสภาผู้แทนราษฎร สามารถควบคุมและใช้ดุลยพินิจในการพิจารณาระยะเวลาการอภิปรายได้เป็นอย่างดี ทั้งนี้ฝ่ายค้านเห็นด้วยให้ ออก พ.ร.ก.กู้เงิน เพื่อนำงบประมาณมาช่วยเหลือประชาชนที่ได้รับผลกระทบจากสถานการณ์แพร่ระบาดของไวรัสโควิด-19 โดยฝ่ายค้าน จะเสนอให้ตั้งคณะกรรมาธิการตรวจสอบการใช้งบประมาณของรัฐบาล พร้อมเรียกร้องให้ส่งรายงานการใช้งบประมาณของรัฐบาลต่อสภาผู้แทนราษฎรทุกเดือน เพื่อให้ฝ่ายนิติบัญญัติติดตามความคืบหน้าในการใช้งบประมาณ